Source: https://greece.aggeliesergasias.com/en/oaed-programmata-kai-kinitra-gia-proslipseis-amea/
Timestamp: 2020-02-18 04:40:40+00:00
Document Index: 41225689

Matched Legal Cases: ['ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ']

ΟΑΕΔ: Προγράμματα και κίνητρα για προσλήψεις ΑΜΕΑ | Αγγελίες Εργασίας
By Grigoris Aggelidis AggeliesErgasias February 12, 2020 February 12, 2020 NEWS, OAED
Ο κ. Πρωτοψάλτης ενημέρωσε τα μέλη της ειδικής Υποεπιτροπής της Βουλής, παρουσία και εκπροσώπων της Εθνικής Συνομοσπονδίας Ατόμων με Αναπηρία (ΕΣΑμεΑ), για το μοντέλο λειτουργίας του ΟΑΕΔ.
«Ο νέος στρατηγικός σχεδιασμός, που περιλαμβάνει πολιτικές εξωστρέφειας με πλήρη ενημέρωση για τα αναβαθμισμένα προγράμματα του Οργανισμού σε ότι αφορά τα άτομα με ειδικές ανάγκες, αναβάθμιση της ιστοσελίδας του ώστε να είναι προσβάσιμη, περισσότερα κίνητρα σε εργοδότες, επικαιροποίηση του Μητρώου εγγεγραμμένων ανέργων και μεγαλύτερη απορροφητικότητα των κονδυλίων από τα προγράμματα ΕΣΠΑ, είναι στις προτεραιότητες του ΟΑΕΔ, με στόχο να σταλεί το μήνυμα ότι η πολιτεία βρίσκεται έμπρακτα δίπλα σε αυτές τις κοινωνικές ομάδες» τόνισε ο κ. Πρωτοψάλτης.
Ο διοικητής του ΟΑΕΔ μίλησε για το μεγάλο έλλειμμα που υπάρχει στη χώρα μας σε ό,τι αφορά την αντιμετώπιση των προβλημάτων των ατόμων με αναπηρία, σημειώνοντας ότι έρευνα της Ε.Ε καταδεικνύει ότι ξεπερνά το 50% ο αποκλεισμός τους από την αγορά εργασίας.
Όπως ανέφερε χαρακτηριστικά ο κ. Πρωτοψάλτης, το νέο επικαιροποιημένο πρόγραμμα του ΟΑΕΔ δίνει ιδιαίτερη έμφαση στην αναβάθμιση των πολιτικών και των προγραμμάτων ως προς την απασχόληση, την ασφάλιση, την επαγγελματική κατάρτιση των ατόμων με αναπηρία.
«Στόχος μας είναι να σταλεί προς όλους τους εμπλεκόμενους φορείς το μήνυμα ότι στο νέο οργανόγραμμα του ΟΑΕΔ αναβαθμίζουμε τα προγράμματα και τα κάνουμε πιο ελκυστικά για τους εργοδότες. Θέλουμε έναν ΟΑΕΔ που θα είναι κοντά στα ΑμεΑ. Σύντομα θα ξεκινήσει συζήτηση με όλους τους φορείς συμπεριλαμβανομένων και εκπροσώπων των ατόμων με αναπηρία για να υπάρξει ένας άμεσος δίαυλος επικοινωνίας μαζί τους για τα προβλήματα που αντιμετωπίζουν ώστε με συντονισμένο τρόπο να δοθούν λύσεις.»
Τέλος, ο πρόεδρος του ΟΑΕΔ δεσμεύτηκε ότι θα εξετάσει την πρόταση που κατέθεσε η ΕΣΑμεΑ, να εκπροσωπούνται στο Δ.Σ του ΟΑΕΔ για να συμμετέχουν έτσι ενεργά στη λήψη αποφάσεων που τους αφορούν.
Ο Ταμίας της ΕΣΑμεΑ, Κωνσταντίνος Γαργάλης, ανέφερε ότι σύμφωνα με στοιχεία της αρμόδιας επιτροπής του ΟΗΕ, είναι ανησυχητικά υψηλό το έλλειμμα επαρκών μέτρων που θα διευκολύνουν τόσο στον εργασιακό χώρο όσο και στη καθημερινότητα τους τα άτομα με αναπηρία.
«Χρειάζεται ένας νέος πολιτικός σχεδιασμός του ΟΑΕΔ και μια οριζόντια πολιτική με δράσεις και προγράμματα για να αρθούν τα μεγάλα εμπόδια που αντιμετωπίζουν τα άτομα με αναπηρία».
Τέλος, χαρακτήρισε σημαντικά βήματα τόσο τον νέο προσανατολισμό του Οργανισμού όσο και την αναμόρφωση της ιστοσελίδας του ώστε να είναι πλέον προσβάσιμη και σε αυτές τις κοινωνικές ομάδες.